
Text rozhodnutia
Súd: Krajský súd Bratislava Spisová značka: 5S/167/2017 Identifikačné číslo súdneho spisu: 1017201432 Dátum vydania rozhodnutia: 18. 12. 2017 Meno a priezvisko sudcu, VSÚ: JUDr. Viera Šebestová ECLI: ECLI:SK:KSBA:2017:1017201432.2 Uznesenie Krajský súd v Bratislave v právnej veci žalobcu: FactoFin Plus, spol. s r.o., so sídlom Šamorínska 10, 821 06 Bratislava, IČO: 46 335 021, proti žalovanému: Finančné riaditeľstvo Slovenskej republiky, Lazovná 63, 974 01 Banská Bystrica, o preskúmanie zákonnosti rozhodnutia žalovaného č. 1096929/2017 zo dňa 22.06.2017 a o odkladom účinku správnej žaloby, takto r o z h o d o l : Správny súd n e p r i z n á v a žalobe o preskúmanie zákonnosti rozhodnutia žalovaného č. 1096929/2017 zo dňa 22.06.2017 a rozhodnutia mesta Senec č. 2017/26151/2016 zo dňa 13.03.2017, doručenej súdu dňa 28.08.2017, o d k l a d n ý ú č i n o k. o d ô v o d n e n i e : 1/ Žalobou doručenou správnemu súdu dňa 28.08.2017 sa žalobca domáhal preskúmania zákonnosti rozhodnutia žalovaného č. 1096929/2017 zo dňa 22.06.2017, ktorým žalovaný rozhodnutie mesta Senec č. 2017/26151/2016 zo dňa 13.03.2017, ktorým bola podľa § 68 ods. 5 Daňového poriadku a podľa zákona č. 582/2004 Z.z. vyrubená daň z nehnuteľnosti za zdaňovacie obdobie rok 2016 vo výške 1 443,82 eur daňovníkovi Facto Fin Plus, spol. s r.o., Šamorínska 10, 821 06 Bratislava, IČO: 46 335 021 potvrdil. 2/ Žalobca zároveň s podanou žalobou navrhol, aby súd uznesením v zmysle § 185 písm. a/ SSP priznal odkladný účinok podanej žaloby, t.j. povolenie odkladu vykonateľnosti rozhodnutia mesta Senec č. 2017/26151/2016 zo dňa 13.03.2017 potvrdeného rozhodnutím žalovaného č. 1096929/2017 zo dňa 22.06.2017. Žalobca podaný návrh podľa § 185 ods. 1 SSP neodôvodnil. 3/ Žalovaný vo vyjadrení k žalobe, ktoré bolo súdu doručené dňa 06.12.2017 uviedol, že správca dane zistil riadne skutkový stav veci a preto žalovaný napadnutým rozhodnutím potvrdil prvostupňové rozhodnutie. K návrhu na odkladný účinok správnej žaloby sa písomne nevyjadril. 4/ Podľa § 184 SSP, podanie správnej žaloby nemá odkladný účinok, ak tento zákon alebo osobitný predpis neustanovuje inak. 5/ Podľa § 185 SSP, správny súd môže na návrh žalobcu a po vyjadrení žalovaného uznesením priznať správnej žalobe odkladný účinok, a/ ak by okamžitým výkonom alebo inými právnymi následkami napadnutého rozhodnutia orgánu verejnej správy alebo opatrenia orgánu verejnej správy hrozila závažná ujma, značná hospodárska škoda či finančná škoda, závažná ujma na životnom prostredí, prípadne iný vážny nenapraviteľný následok a priznanie odkladného účinku nie je v rozpore s verejným záujmom, b/ ak napadnuté rozhodnutie orgánu verejnej správy alebo opatrenie orgánu verejnej správy má podklad v právne záväznom akte Európskej únie, o ktorého platnosti možno mať vážne pochybnosti, a žalobcovi by inak hrozila vážna a nenapraviteľná ujma a priznanie odkladného účinku nie je v rozpore so záujmom Európskej únie. 6/ Podľa § 186 ods. 1 SSP, nastúpením odkladného účinku zo zákona alebo jeho priznaním na základe rozhodnutia správneho súdu podľa § 185 sa pozastavujú účinky napadnutého rozhodnutia orgánu verejnej správy alebo opatrenia orgánu verejnej správy a takéto rozhodnutie alebo opatrenie nemôže byť podkladom na vydanie naň nadväzujúcich rozhodnutí orgánov verejnej správy alebo opatrení orgánov verejnej správy. 7/ Podľa § 188 SSP, ak správny súd návrhu žalobcu nevyhovie, uznesením ho zamietne. 8/ Správny súd nepovažoval návrh na priznanie odkladného účinku správnej žaloby za dôvodný a preukázaný. Nakoľko v danom prípade neboli splnené podmienky predpokladané ust. § 185 písm. a/ SSP, správny súd návrh žalobcu na priznanie odkladného účinku správnej žaloby v súlade s ust. § 188 SSP zamietol. Poučenie: Proti tomuto uzneseniu nie je prípustná kasačná sťažnosť (§ 439 ods. 2 písm. e) SSP).

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2017:1017201432.2 (dáta aktuálne k 2. 11. 2026). Záväzné je znenie zverejnené súdom.




